জার্মানিতে সম্প্রতি অনুষ্ঠিত হয়েছে ইউরোপিয়ান অর্গানিক এক্সিবিশন, যেখানে অংশ নিয়েছে বিশ্বের বিভিন্ন প্রান্তের নামিদামি সব অর্গানিক পণ্যের ব্র্যান্ড। এ প্রদর্শনীর এক্সপেরিয়েন্স দ্য ওয়ার্ল্ড অব অলিভ অয়েল প্রতিযোগিতায় সেরা হয়েছে গ্রিসের ব্র্যান্ড টেরা ক্রেটা। প্রতিযোগিতায় জিতে এ খাতের সর্বোচ্চ খেতাব টপ-১০ জিতে নিয়েছে অলিভ অয়েলের ব্র্যান্ডটি।
প্রদর্শনীতে অলিভ অয়েলের দক্ষ টেস্টারদের দ্বারা প্রতিযোগীদের মূল্যায়ন করা হয়। তবে এখানে জনসাধারণের অংশগ্রহণও ছিল। এবারের প্রতিযোগিতায় বিশ্বের বিভিন্ন দেশের মোট ১০৭ স্যাম্পল থেকে মানের বিবেচনায় শীর্ষ ১০ বাছাই করে পুরস্কার দেয়া হয়। শীর্ষে রয়েছে গ্রিসের অলিভ অয়েল ব্র্যান্ড টেরা ক্রেটা। এছাড়া আরো ২০টি ব্র্যান্ডকে বিশেষ সম্মাননা দেয়া হয়েছে। সবচেয়ে ভালো মানের এক্সট্রা ভার্জিন অলিভ অয়েল উৎপাদনের স্বীকৃতি হিসেবে টেরা ক্রেটা এ সর্বোচ্চ সম্মাননা জিতে নিয়েছে।
অলিভ অয়েল উৎপাদনকারীদের বৈশ্বিক শীর্ষ তালিকায় নেই গ্রিস। পণ্যটির বৈশ্বিক রফতানি বাণিজ্যেও দেশটির ভূমিকা সামান্য। এ পরিস্থিতিতে গ্রিক ব্র্যান্ডটির এ অর্জনকে বেশ ইতিবাচক হিসেবে দেখছেন খাতসংশ্লিষ্টরা।
গ্রিসের বৃহত্তর চানিয়া শহরের কলিমাভারি অঞ্চলের বিখ্যাত জলপাই উপবনের কেন্দ্রে অবস্থিত টেরা ক্রেটার কারখানা। শুরুর সময় থেকেই প্রতিষ্ঠানটি অলিভ অয়েলের মান নিয়ে আপসহীন। ২০০১ সালে প্রতিষ্ঠিত কোম্পানিটি অলিভ অয়েলের বৈশ্বিক বাজারে নতুন অভিজ্ঞতায় আবির্ভূত হয়েছে।
বর্তমানে বিশ্বের ৪৫টির বেশি দেশে প্রতিষ্ঠানটির রফতানি কার্যক্রম পরিচালিত হচ্ছে। এছাড়া উন্নত মানের অলিভ অয়েল উৎপাদন করায় বিভিন্ন আন্তর্জাতিক প্রতিযোগিতায় এ পর্যন্ত ৭৫টির বেশি পুরস্কার পেয়েছে টেরা ক্রেটা। এরই মধ্যে গ্রিসের অলিভ অয়েল রফতানিকারক প্রতিষ্ঠানগুলোর মধ্যে শীর্ষ প্রতিষ্ঠান হিসেবে স্বীকৃতি পেয়েছে এটি।
টেরা ক্রেটার এ অর্জনের পেছনে রয়েছে নানা ধরনের টেকসই উদ্যোগ। মানসম্মত অলিভ অয়েল উৎপাদনের জন্য প্রতিষ্ঠানটি একদল কৃষিবিদের তত্ত্বাবধানে জলপাই উৎপাদনকারীদের পরামর্শ প্রদানসহ বিভিন্ন ধরনের সহায়তা দিয়ে থাকে। এছাড়া পণ্যটির গুণগত মান অক্ষুণ্ন রাখতে আধুনিক মানের যন্ত্রপাতি-সংবলিত কারখানা ও বোতলজাতকরণ ইউনিট রয়েছে প্রতিষ্ঠানটির। নিজস্ব বাগান থেকে উন্নত মানের জলপাই সংগ্রহ করে তা থেকে অলিভ অয়েল উৎপাদন করে ব্র্যান্ডটি। টেরা ক্রেটা তাদের মোট উৎপাদনের ৯৫ শতাংশ অলিভ অয়েল আন্তর্জাতিক বাজারে রফতানি করে।
প্রতিযোগিতাটি অনুষ্ঠিত হয়েছে বিশ্বের বৃহত্তম ও সর্বাধিক পরিচিত অর্গানিক খাদ্য ও কৃষি বাণিজ্য মেলা বায়োফেকে। প্রতি বছরের ফেব্রুয়ারিতে জার্মানিতে মেলাটি অনুষ্ঠিত হয়। এবারের মেলায় বিভিন্ন পণ্যের ১ হাজার ৯৮২টি ব্র্যান্ড অংশ নিয়েছিল। এর ৭০ শতাংশ জার্মানির বাইরের। ১৩২টি দেশের ৫০ হাজার ২০০ ব্যবসায়ী মেলাটি পরিদর্শনে আসেন।
গ্রিক সিটি টাইমস অবলম্বনে